THAI แจ้งปรับเปลี่ยนตารางการบิน หลังยกเลิกเที่ยวบินหลายเส้นทาง
THAI ได้มีปรับการให้บริการเที่ยวบินระหว่างประเทศในตารางบินฤดูหนาว ปี 2558-2559 ของการบินไทยและสายการบินไทยสมายล์ 
28 ก.ค. 2558

ผู้สื่อข่าวรายงานว่า บริษัท การบินไทย จำกัด (มหาชน) หรือ THAI ได้มีปรับการให้บริการเที่ยวบินระหว่างประเทศในตารางบินฤดูหนาว ปี 2558-2559 ของการบินไทยและสายการบินไทยสมายล์ โดยจะกลับมาให้บริการจำนวน 2 เที่ยวบินต่อวัน ในเส้นทาง กรุงเทพฯ – ลอนดอน และ กรุงเทพฯ – แฟรงก์เฟิร์ต และจะยกเลิกเส้นทางบิน กรุงเทพฯ – โซล – ลอสแองเจลิส, และ กรุงเทพฯ – โรม และ โอนย้ายเส้นทางบินภูมิภาคบางเส้นทางของการบินไทยให้สายการบินไทยสมายล์ทำการบินแทน
ด้านนายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า บริษัทได้เสนอตารางการบินฤดูหนาว 58-59 ต่อคณะกรรมการบริษัท เพื่อพิจารณา เมื่อวันที่ 20 กรกฎาคม 2558 โดยมีรายละเอียดการปรับเปลี่ยนตารางการบินดังนี้
1. เพิ่มเที่ยวบิน
เพิ่มเที่ยวบินตรง ไป–กลับ กรุงเทพฯ – ลอนดอน จากเดิม 7 เที่ยวบิน/สัปดาห์ (วันละ 1 เที่ยวบิน) เป็น 14 เที่ยวบิน/สัปดาห์ (วันละ 2 เที่ยวบิน) ให้บริการด้วยเครื่องบินแบบ แอร์บัส เอ 380-800 และเพิ่มการให้บริการด้วยเครื่องบินแบบ โบอิ้ง 777-300ER
เพิ่มเที่ยวบินตรง ไป–กลับ กรุงเทพฯ – แฟรงก์เฟิร์ต จากเดิม 7 เที่ยวบิน/สัปดาห์ (วันละ 1 เที่ยวบิน) เป็น 14 เที่ยวบิน/สัปดาห์ (วันละ 2 เที่ยวบิน) ให้บริการด้วยเครื่องบินแบบ แอร์บัส เอ 380-800 และเพิ่มการให้บริการด้วยเครื่องบินแบบ โบอิ้ง 777-300ER
ทั้งนี้ การเพิ่มเที่ยวบินทั้ง 2 เส้นทางข้างต้น จะมีผลตั้งแต่วันที่ 25 ตุลาคม 2558 เป็นต้นไป
2. ยกเลิกเส้นทางบินและลดเที่ยวบิน
ยกเลิกเส้นทางบิน ไป–กลับ กรุงเทพฯ – โซล – ลอสแองเจลิส จำนวน 4 เที่ยวบิน/สัปดาห์
ยกเลิกเส้นทางบิน ไป–กลับ กรุงเทพฯ – โรม จำนวน 4 เที่ยวบิน/สัปดาห์
ลดเที่ยวบิน ไป–กลับ กรุงเทพฯ – โกลกาตา จากเดิมวันละ 2 เที่ยวบิน เหลือ วันละ 1 เที่ยวบิน
ทั้งนี้ การยกเลิกเส้นทางบินและลดเที่ยวบินใน 3 เส้นทางข้างต้น จะมีผลตั้งแต่วันที่ 25 ตุลาคม 2558 เป็นต้นไป
3. ปรับขนาดเครื่องบินในเส้นทางบินภูมิภาค
โดยใช้เครื่องบินที่มีขนาดเล็กลงทำการบิน ได้แก่ เส้นทางกรุงเทพฯ – ไฮเดอราบัด, กรุงเทพฯ – หลวงพระบาง และ กรุงเทพฯ – ฉางซา โดยทั้ง 3 เส้นทางจะได้โอนย้ายให้สายการบินไทยสมายล์ทำการบินแทน ทั้งนี้ จะสามารถเริ่มโอนย้ายได้เมื่อสายการบินไทยสมายล์ได้รับอนุญาตทำการบินจากกรมการบินพลเรือนและประเทศปลายทางแล้ว อนึ่ง การปรับเปลี่ยนเครื่องบินนี้จะไม่มีผลต่อการสำรองที่นั่งของผู้โดยสารที่ได้สำรองที่นั่งไว้แล้ว และผู้โดยสารยังสามารถสำรองที่นั่งในเส้นทางดังกล่าวได้ผ่านทุกช่องทาง
ทั้งนี้ บริษัทชี้แจงการปรับเปลี่ยนตารางการบินข้างต้น ว่าการปรับเปลี่ยนตารางการบินดังกล่าวเป็นตามแผนที่จะต้องลดการขาดทุนควบคู่ไปกับการดำเนินการตามแผนปฏิรูป บริษัท การบินไทย จำกัด (มหาชน) เพื่อลดต้นทุนและปรับปรุงประสิทธิภาพระบบการขายและการหารายได้ โดยปัจจุบันมีเที่ยวบินจำนวนประมาณ 50 เส้นทางที่ยังมีผลการดำเนินงานขาดทุน และ/หรือ มีศักยภาพในการทำกำไรต่ำ ซึ่งตามแผนปฏิรูปนั้น บริษัทมีเป้าหมายที่จะลดเส้นทางบินอีกประมาณร้อยละ 10 ของเส้นทางทั้งหมด แต่ในการปรับในครั้งนี้ ได้ทำการลดเที่ยวบินเพียงประมาณร้อยละ 5 เนื่องจากเส้นทางบินบางส่วนได้มีผลการดำเนินงานที่กระเตื้องขึ้น
สำหรับการพิจารณาตัดสินใจยกเลิกเส้นทางบิน บริษัทได้ใช้หลักเกณฑ์ต่างๆ เช่น ผลการดำเนินงานย้อนหลัง 10 ปี, ศักยภาพของตลาด, ศักยภาพในการพัฒนา และ จำนวนผู้โดยสารที่จะเดินทางต่อไปยังเที่ยวบินอื่น (connecting passengers) เป็นต้น มาพิจารณาอย่างเข้มงวดและรอบคอบ ซึ่งเส้นทางบินที่บริษัทตัดสินใจยกเลิกในครั้งนี้นั้น เป็นเส้นทางที่ไม่เป็นไปตามหลักเกณฑ์ที่กำหนดไว้ในทุกหลักเกณฑ์
โดยการยกเลิกเส้นทางต่างๆ เป็นการยกเลิกเพียงชั่วคราวเท่านั้น ซึ่งบริษัทมีแผนที่จะพิจารณากลับมาให้บริการในเส้นทางดังกล่าวได้อีกครั้ง เมื่อบริษัทได้ดำเนินการตามแผนปฏิรูปไประยะหนึ่ง และ มั่นใจว่าสามารถกลับมาแข่งขันในเส้นทางนั้นๆ ได้ เช่นเดียวกับการกลับมาให้บริการ 2 เที่ยวบินต่อวัน ในเส้นทาง กรุงเทพฯ – ลอนดอน และ กรุงเทพฯ – แฟรงก์เฟิร์ต ในครั้งนี้
สำหรับการปรับเปลี่ยนเส้นทางในบางเส้นทาง ผู้โดยสารจะยังคงได้รับความสะดวกสบาย เช่น เส้นทาง กรุงเทพฯ – โรม ที่บริษัทมีแผนที่จะจัดการเดินทางผ่านเส้นทางกรุงเทพฯ – มิวนิก กับการบินไทย และต่อเครื่องบินของสายการบินพันธมิตรไปยังโรม และเที่ยวกลับผ่านแฟรงค์เฟิร์ตกับการบินไทยซึ่งให้บริการด้วยเครื่องบินแบบ แอร์บัส เอ 380–800 ซึ่งเป็นเครื่องบินใหม่และมีความสะดวกสบาย
โดยบริษัทมั่นใจว่านอกจากผู้โดยสารจะได้รับความสะดวกสบายในตารางการบินที่ใช้เวลาบินในระดับทัดเทียมกับสายการบินอื่นๆ แล้ว ผู้โดยสารยังสามารถพักผ่อนได้ตลอดคืนโดยไม่ต้องหยุดพักเปลี่ยนเครื่องในกลางดึกเมื่อเทียบกับตารางการบินของสายการบินที่ต้องเดินทางผ่านตะวันออกกลาง
ทั้งนี้ บริษัทได้ขออภัยในความไม่สะดวกที่จะเกิดขึ้นกับผู้โดยสารที่ได้ทำการสำรองที่นั่งไว้ในเส้นทางที่จะได้ทำการยกเลิก โดยบริษัทได้เตรียมแผนรองรับเพื่อให้มีผลกระทบน้อยที่สุดต่อผู้โดยสาร ได้แก่ การปรับเปลี่ยนการเดินทางทดแทนไปในเที่ยวบินของสายการบินพันธมิตร หรือ หากผู้โดยสารไม่สะดวกในการเดินทางกับเที่ยวบินที่บริษัทได้จัดทดแทนไว้ให้ ก็สามารถขอรับเงินคืนได้เต็มจำนวนในเที่ยวบินที่ยังไม่ได้เดินทางได้ ทั้งนี้ ผู้โดยสารสามารถติดต่อสอบถามข้อมูลเพิ่มเติมได้ที่ สำนักงานการบินไทยทุกสาขา หรือ THAI Contact Center โทร. 0–2356–1111